Pta-polisiestasie tydens onluste beskadigSkade by die Eersterust-polisiestasie. Foto: Verskaf Ontstoke inwoners van Eersterust in die ooste van Pretoria het Donderdagaand skade aan die plaaslike polisiestasie aangerig te midde van voortdurende diensteleweringsbetogings. Brig. Mathapelo Peters, polisiewoordvoerder, het gesê van die inwoners betoog al sedert Woensdag oor die gebrek aan dienslewering in dié woonbuurt. Die hoofroete na die woonbuurt word met buitebande wat aan die brand gesteek is versper en verskeie winkels is al geplunder. Donderdagaand het ŉ groep betogers op die plaaslike polisiestasie toegeslaan en vensters, deure en rekenaars beskadig. Daar is ook voorraad, waaronder ŉ dienspistool, uit die kliëntedienssentrum gesteel. Peters sê die provinsiale polisie met die hulp van omliggende streke se beamptes, die openbare ordepolisie, die polisie se lugvleuel en die Tshwane-metropolisie het ingegryp. “Die spanne het onverpoosd gewerk en dit het binne 24 uur tot die inhegtenisnemings van 12 verdagtes gelei wat met die aanval verbind word,” het Peters gesê. “Altesaam 16 mense is tydens Donderdagaand se reusepoging in hegtenis geneem. Buiten die 12 mense wat met die aanval op die polisiestasie verbind word, is een persoon in hegtenis geneem vir die besit van dagga en drie mense vir die besit van gesteelde goedere wat vermoedelik gesteel is toe die winkels geplunder is,” het Peters gesê. Die polisie het beslag gelê op ŉ rekenaar en ŉ plasmatelevisie. “Die operasie sal voortduur om die res van die eiendom wat uit die kliëntedienssentrum gesteel is, terug te kry. Meer inhegtenisnemings word verwag,” het Peters bygevoeg. Die situasie in die woonbuurt was teen Vrydag steeds gespanne. Die polisie is in die gebied om die situasie te monitor. Lt.genl. Deliwe de Lange, provinsiale polisiekommissaris vir Gauteng, het gesê die polisie sal seker maak dat al die items wat gesteel is, veral die dienspistool, teruggevind word.